Χαλκίδα, 28/07/2026
ΣΥΛΛΟΓΟΣ ΕΡΓΑΖΟΜΕΝΩΝ 
ΓΕΝ. ΝΟΣΟΚΟΜΕΙΟΥ ΧΑΛΚΙΔΑΣ

Δεν θα επιτρέψουμε να διαλύσουν το Τμήμα Διατροφής και να θέσουν σε κίνδυνο την ασφαλή λειτουργία των δομών υγείας
Η Διοίκηση του Νοσοκομείου συνεχίζει να αντιμετωπίζει τις τεράστιες ελλείψεις προσωπικού με τη γνωστή πολιτική του «μπαλώματος», μετακινώντας εργαζόμενους από τη μία υπηρεσία στην άλλη, αντί να διεκδικεί και να προχωρά στις αναγκαίες προσλήψεις.
Το τελευταίο διάστημα το Τμήμα Διατροφής έχει χάσει δύο εργαζόμενες: μία τραπεζοκόμος συνταξιοδοτήθηκε και μία ακόμη παραιτήθηκε. Αντί να καλυφθούν οι δύο κενές θέσεις, μετακινήθηκε μία μόνο εργαζόμενη από το ΚΕΦΙΑΠ, η οποία εργαζόταν στην καθαριότητα, για να καλύψει ανάγκες ως τραπεζοκόμος στο Νοσοκομείο.
Με αυτόν τον τρόπο όχι μόνο δεν λύθηκε το πρόβλημα της υποστελέχωσης του Τμήματος Διατροφής, αλλά αποδυναμώθηκε και το ΚΕΦΙΑΠ, το οποίο έμεινε χωρίς το αναγκαίο προσωπικό καθαριότητας, με αποτέλεσμα να επιχειρείται η κάλυψη των αναγκών με αποσπασματικές, ολιγόωρες μετακινήσεις εργαζομένων από το τμήμα καθαριότητας του νοσοκομείου.
Σήμερα η κατάσταση οδηγείται σε νέο παραλογισμό. Η ίδια εργαζόμενη καλείται να εργάζεται μία ημέρα την εβδομάδα ως καθαρίστρια στο ΚΕΦΙΑΠ και τις υπόλοιπες ημέρες ως τραπεζοκόμος στο Νοσοκομείο, προσπαθώντας να καλύψει δύο διαφορετικές υπηρεσίες που έχουν τεράστιες ανάγκες.
Αυτό δεν είναι διοίκηση. Είναι διαχείριση της υποστελέχωσης σε βάρος εργαζομένων και ασθενών.
Οι εργαζόμενοι δεν είναι «μπαλώματα» για να μετακινούνται ανάλογα με τα κενά που δημιουργεί η χρόνια εγκατάλειψη των δημόσιων δομών υγείας.
Η πολιτική αυτή:
· απαξιώνει το Τμήμα Διατροφής, το οποίο εδώ και χρόνια λειτουργεί στα όρια των δυνατοτήτων του,
· εξουθενώνει τους εργαζόμενους με συνεχή αλλαγή αντικειμένου και χώρου εργασίας,
· αφήνει το ΚΕΦΙΑΠ χωρίς καθημερινή καθαριότητα, δημιουργώντας σοβαρούς κινδύνους για την υγιεινή και την ασφάλεια ασθενών και προσωπικού,
· επιχειρεί να παρουσιάσει ως «κανονικότητα» τη λειτουργία των υπηρεσιών με προσωπικό πολύ κάτω από τις πραγματικές ανάγκες.
Την ίδια στιγμή, αντί να στελεχωθεί και να ενισχυθεί το Τμήμα Διατροφής, καλλιεργούνται σενάρια για την παράδοση της σίτισης σε ιδιώτη. Δεν είναι τυχαίο ότι πρώτα απαξιώνουν μια υπηρεσία και στη συνέχεια εμφανίζουν ως δήθεν «λύση» την ιδιωτικοποίησή της.
Δεν θα αποδεχθούμε αυτή την πολιτική.
Απαιτούμε:
· Να σταματήσουν άμεσα οι μετακινήσεις εργαζομένων που αποδυναμώνουν κρίσιμες υπηρεσίες.
· Να καλυφθούν όλες οι κενές οργανικές θέσεις στο Τμήμα Διατροφής και στο ΚΕΦΙΑΠ με μόνιμο προσωπικό.
· Να διασφαλιστεί η καθημερινή καθαριότητα όλων των δομών, χωρίς πρόχειρες λύσεις που θέτουν σε κίνδυνο τη δημόσια υγεία.
· Να ενισχυθεί το Τμήμα Διατροφής με προσωπικό, χρηματοδότηση και σύγχρονο εξοπλισμό και να εγκαταλειφθεί κάθε σχέδιο ιδιωτικοποίησης της σίτισης.
Ο Σύλλογος Εργαζομένων εκφράζει την πλήρη στήριξή του στους εργαζόμενους του Τμήματος Διατροφής και καλεί όλους τους εργαζόμενους του Νοσοκομείου να υπερασπιστούν τις δημόσιες υπηρεσίες υγείας απέναντι στην πολιτική της υποστελέχωσης, της απαξίωσης και της ιδιωτικοποίησης.
Ακολουθεί αυτούσια η κοινή επιστολή του Συλλόγου Εργαζομένων και των εργαζομένων του Τμήματος Διατροφής:

Χαλκίδα, 18/06/2024

ΕΠΙΣΤΟΛΗ ΤΟΥ ΣΥΛΛΟΓΟΥ ΕΡΓΑΖΟΜΕΝΩΝ 
ΚΑΙ ΤΩΝ ΕΡΓΑΖΟΜΕΝΩΝ ΤΟΥ ΤΜΗΜΑΤΟΣ ΔΙΑΤΡΟΦΗΣ ΤΟΥ ΝΟΣΟΚΟΜΕΙΟΥ ΧΑΛΚΙΔΑΣ
Η υποβάθμιση του Τμήματος Διατροφής δεν είναι τυχαία.
Όχι στην ανάθεση της σίτισης σε ιδιώτη.
Να ενισχυθεί το Τμήμα Διατροφής με προσωπικό, χρηματοδότηση και συντήρηση του εξοπλισμού.
Καμία απώλεια θέσης εργασίας.
Το Τμήμα Διατροφής είναι απαραίτητο για τη φροντίδα των ασθενών. Από τη μεταφορά του νοσοκομείου στο νέο κτίριο, λειτουργεί με σοβαρές ελλείψεις σε προσωπικό, χρηματοδότηση και συντήρηση του εξοπλισμού, γεγονός που δημιουργεί καθημερινά προβλήματα.
Σήμερα προβάλλεται το επιχείρημα ότι δεν υπάρχει η απαιτούμενη ποιότητα στη σίτιση και γι’ αυτό εξετάζεται η ανάθεσή της σε ιδιώτη. Παράλληλα, ακούγονται σενάρια ότι όλο το προσωπικό θα μπορεί να σιτίζεται μόνο πληρώνοντας 3 ευρώ ανά γεύμα…!
 Ποιους  εξυπηρετούν όμως αυτές οι παραφιλολογίες;
 Ποιοι ευθύνονται για τα προβλήματα που υπάρχουν σήμερα;
Είναι δυνατόν αυτοί που έχουν αφήσει τα νοσοκομεία χωρίς το απαραίτητο προσωπικό και χρηματοδότηση να ενδιαφέρονται ξαφνικά για την ποιότητα του φαγητού; Η πραγματικότητα είναι ότι τα προβλήματα δεν προέκυψαν τυχαία.  Είναι αποτέλεσμα χρόνιων ελλείψεων και εγκατάλειψης του τμήματος.
Η πραγματική κατάσταση:
· Στο Τμήμα Διατροφής εργάζονται μόνο 20 άτομα, από τα οποία μόλις 6 είναι μόνιμοι υπάλληλοι.
· Το προσωπικό εξυπηρετεί ένα πολύ μεγαλύτερο νοσοκομείο σε σχέση με το παρελθόν, αλλά εξακολουθεί να λειτουργεί με τον οργανισμό του 2012.
· Οι εργαζόμενοι έχουν συσσωρευμένες άδειες και οφειλόμενα ρεπό, ενώ αντιμετωπίζουν σοβαρά μυοσκελετικά προβλήματα λόγω της εντατικοποίησης της εργασίας.
· Υπάρχουν συχνές βλάβες στον εξοπλισμό και μεγάλες καθυστερήσεις στις επισκευές, καθώς δεν υπάρχουν συμβάσεις τακτικής συντήρησης.
· Για μεγάλα χρονικά διαστήματα τα πλυντήρια δεν λειτουργούν και οι εργαζόμενοι αναγκάζονται να κάνουν χειρωνακτικά πολλές εργασίες.
Γιατί υπάρχουν προβλήματα στην ποιότητα της σίτισης;
Η ποιότητα και η επάρκεια των γευμάτων επηρεάζονται άμεσα από τους περιορισμένους πόρους που διατίθενται στο τμήμα.
Ο προϋπολογισμός παραμένει ουσιαστικά στα επίπεδα του 2012, ενώ το νοσοκομείο εξυπηρετεί πλέον πολύ περισσότερους ασθενείς και ανάγκες. Αυτό έχει ως αποτέλεσμα ελλείψεις σε πρώτες ύλες, ανεπαρκείς μερίδες και περιορισμένη ποικιλία γευμάτων.
Παρά τις δυσκολίες, οι εργαζόμενοι συνεχίζουν καθημερινά να προσφέρουν τις υπηρεσίες τους με επαγγελματισμό και αίσθημα ευθύνης, εξασφαλίζοντας τη σίτιση των ασθενών.
Αντί όμως να δοθούν λύσεις με προσλήψεις, χρηματοδότηση και συντήρηση του εξοπλισμού, επιχειρείται να παρουσιαστεί η υποβάθμιση του τμήματος ως λόγος για να δοθεί η σίτιση σε εργολάβο.
Η ανάθεση της σίτισης σε ιδιώτη δεν θα λύσει τα προβλήματα. Αντίθετα, απειλεί θέσεις εργασίας, απαξιώνει τον υπάρχοντα εξοπλισμό του νοσοκομείου και μεταφέρει δημόσιο χρήμα σε ιδιωτικά συμφέροντα.
Διεκδικούμε:
· Αναβάθμιση του Τμήματος Διατροφής και χρηματοδότηση που να καλύπτει τις πραγματικές ανάγκες για ποιοτική και επαρκή σίτιση ασθενών και προσωπικού.
· Τα περίπου 4 εκατομμύρια ευρώ που σχεδιάζεται να δοθούν σε εργολάβο για τη σίτιση τα επόμενα 3 χρόνια, θα μπορούσαν να επενδυθούν απευθείας στο Τμήμα Διατροφής. Για σύγκριση, το 2025 το νοσοκομείο δαπάνησε περίπου 400.000 ευρώ για τη σίτιση.
· Διασφάλιση όλων των θέσεων εργασίας. Καμία απόλυση εργαζομένου.
· Στελέχωση του τμήματος Διατροφής, σύμφωνα με τις σημερινές ανάγκες
· Άμεση συντήρηση και πλήρη αξιοποίηση του εξοπλισμού του νοσοκομείου (πλυντήρια, φούρνοι κ.ά.) για τις ανάγκες της σίτισης.
Καλούμε όλους τους εργαζόμενους να αγωνιστούμε μαζί για ένα αναβαθμισμένο Τμήμα Διατροφής, με επαρκές προσωπικό, σύγχρονο εξοπλισμό και ποιοτική σίτιση για όλους.
Οι εργαζόμενοι του τμήματος Διατροφής

Για το ΔΣ του Συλλόγου:

